UPDATE: ไฟป่า LA ยังไหม้ลามหนัก เสี่ยงเข้าใกล้อีกหลายชุมชน เสียชีวิตพุ่ง 16 คน
.
เจ้าหน้าที่ดับเพลิงพร้อมเครื่องบินทิ้งน้ำ พยายามเร่งควบคุมไฟป่าที่ยังคงไหม้ลามใน 4 จุดของลอสแอนเจลิส รัฐแคลิฟอร์เนีย อย่างต่อเนื่อง โดยผลกระทบจากไฟป่าล่าสุด ส่งผลให้มีผู้เสียชีวิตเพิ่มเป็น 16 คนแล้ว และมีผู้สูญหายอย่างน้อย 13 คน ขณะที่ไฟป่าเผาทำลายกว่า 12,000 สิ่งปลูกสร้างและบ้านเรือน
.
ไฟป่า Palisades ในพื้นที่ใกล้ชายฝั่งมหาสมุทรแปซิฟิก ซึ่งเป็นจุดที่สถานการณ์ไฟป่ารุนแรงที่สุด พบว่าการดับเพลิงยังคงทำได้ยาก เนื่องจากกระแสลมกระโชกที่ยังแรงอยู่ ซึ่งเจ้าหน้าที่ใช้เครื่องบินทิ้งน้ำและสารหน่วงไฟลงบนเนินเขา และสามารถควบคุมเพลิงไว้ได้ราว 11% ขณะที่ผืนป่าในจุดนี้ถูกเผาทำลายไปแล้วกว่า 57,000 ไร่
.
ล่าสุดไฟป่า Palisades ยังคงขยายวงกว่า 2,500 ไร่ในช่วง 24 ชั่วโมงที่ผ่านมา และกำลังไหม้ลามไปทางทิศตะวันออก โดยมีความเสี่ยงที่ไฟจะลามเข้าใกล้หลายชุมชนใกล้มหาวิทยาลัยแคลิฟอร์เนีย ลอสแอนเจลิส (UCLA) รวมถึงชุมชนเบรนต์วูด (Brentwood) ซึ่งเป็นชุมชนที่มีบ้านหรูของผู้มีชื่อเสียงหลายหลัง เช่น บ้านของ อาร์โนลด์ ชวาร์เซเนกเกอร์ นักแสดงชื่อดังและอดีตผู้ว่าการรัฐแคลิฟอร์เนีย, บ็อบ ไอเกอร์ ซีอีโอของ Walt Disney และ เลอบรอน เจมส์ นักบาสเกตบอลชื่อดังของ NBA
.
ส่วนในจุดอื่นๆ พบว่าไฟป่า Eaton ที่มีความรุนแรงรองลงมา ครอบคลุมพื้นที่หุบเขาใกล้เมืองอัลตาดีนา (Altadena) และเมืองแพซาดีนา (Pasadena) โดยเผาทำลายผืนป่าไปแล้วกว่า 35,000 ไร่ ล่าสุดเจ้าหน้าที่สามารถควบคุมไฟป่าได้แล้วราว 15%
.
ขณะที่ไฟป่า Kenneth ทางตะวันตกของหุบเขาซานเฟอร์นันโด (San Fernando Valley) ควบคุมเพลิงได้แล้วราว 80% ส่วนไฟป่า Hurst ใกล้ย่านซิลมาร์ ทางเหนือสุดของลอสแอนเจลิส ควบคุมเพลิงได้แล้วราว 76%
.
อย่างไรก็ตาม จนถึงขณะนี้คำสั่งอพยพของทางการลอสแอนเจลิสยังคงครอบคลุมประชาชนกว่า 153,000 คน โดยยังมีประกาศเตือนอพยพประชาชนอีกกว่า 166,000 คน
.
#ไฟป่า #ไฟป่าแคลิฟอร์เนีย #ไฟป่าลอสแอนเจลิส #LosAngelesFire #CaliforniaWildfires #PalisadesFire #EatonFire #CALFIRE